**Մագդալենա Սաուեր** (անգլ.՝ Magdalena Sauer, **Magdalena (Magda) Gertruide Sauer**, մայիսի 6, 1890(1890-05-06), Kenilworth, Ուորիք, Ուորիքշիր, Անգլիա, Մեծ Բրիտանիայի և Իռլանդիայի միացյալ թագավորություն - հոկտեմբերի 10, 1983(1983-10-10), Քլերմոնտ, Քեյփթաուն, Արևմտյան Կապ, ՀԱՀ), Հարավային Աֆրիկայում պրակտիկ ճարտարապետի որակավորում ստացած առաջին կինը։

Կենսագրություն
--------------

Մագդալենա Գերտրուդ Սաուերը ծնվել է Քեյփթաունի Քենիլվորֆ արվարձանում, Յակոբուս Վիլհելմուս Սաուերի և Մերի Կլոե Սաուերի ընտանիքում։ Հայրը եղել է հայտնի քաղաքական գործիչ, մայրը՝ գրող Օլիվիա Շրեյների մտերիմ ընկերուհին։ Եղբայրը՝ Պոլ Օլիվեր Սաուերը, նույնպես դարձել է քաղաքական գործիչ. ազգայնական Սաուեր Հանձնաժողովն անվանվել է նրա պատվին։ Մագդալենա Սաուերը մեծացել է Քենիլվորֆում և Սթելենբոսի մոտ գտնվող ընտանեկան ագարակում։ Սովորել է Քեյփթաունի համալսարանում՝ 1911 թվականին ստանալով գիտական աստիճան։ Հետագայում ճարտարապետություն է դասավանդել Դուրբանում և Լոնդոնի Ճարտարապետական ընկերակցության դպրոցում։

Գործունեություն
---------------

Քեյփթաուն, Բո-Կաապ 188-200, Լոնգմարքեթ փողոցի մզկիթը: Այս լուսանկարի շենքերի մի մասը 1940-ական թթ. վերականգնել է Մագդա Սաուերը
Ճարտարապետական դասընթացն ավարտելուց հետո 1927 թվականին Մագդալենա Սաուերը գրանցվում է Հարավաֆրիկյան ճարտարապետների ինստիտուտի կողմից։ Զբաղվել է բնակելի շենքերի ճարտարապետությամբ և հին շենքերի վերականգնմամբ։ Սաուերի նախագծերի շարքին են դասվում 1940-ական թթ. (Ռեգ դե Սմիթի հետ) Քեյփթաունի Բո-Կաապ (հետագայում՝ Մալայական թաղամաս) թաղամասի Շորթմարքեթ, Լոնգմարքեթ, Ռոզ և Չիապպինի փողոցների շենքերի վերականգնումը և 1960-ական թվականներին նախկին Գերագույն դատարանի տեղում Հարավային Աֆրիկայի մշակութային պատմության թանգարանի ստեղծումը (1998 թվականից շենքը զբաղեցնում է «Slave Lodge» թանգարանը)։ 1965 թվականին անցել է թոշակի։ Սաուերի երկու նախագծերը հռչակվել են պաշտպանված պատմական վայրեր։

Որպես կողմնակի զբաղմունք՝ Սաուերը «Die Burger» թերթի համար գրել է արվեստի քննադատական հոդվածներ։

Անձնական կյանք
--------------

Մագդալենա Սաուերն ամուսնացած է եղել նորվեգացի ինժեներ Թրիգվե Ստրյոմսյոեի հետ, որը նախագծել է Սեղանասարի ճոպանուղին։ Նրանց դուստրը՝ Կարին Ստրյոմսյոեն (ծնված՝ 1924 թվականին), դարձել է նկարիչ և պատկերազարդող։

Մագդալենա Սաուերը մահացել է 1983 թվականին՝ 93 տարեկան հասակում։

Ծանոթագրություններ
------------------

1. ↑  Verwey E. J. (1995)։ *New Dictionary of South African Biography* (անգլերեն)։ HSRC Press։ ISBN 9780796916488
2. ↑  "Johannes Wilhelmus Sauer", *The Olive Schreiner Letters Online*.
3. 1 2  E. J. Verwey, ed. *New Dictionary of South African Biography* (HSRC Press 1995): 223-224. 9781868281343
4. ↑  «New Dictionary of South African Biography. Volume 1»։ *www.artefacts.co.za*։ Վերցված է 2018-08-08
5. ↑  «The Yearbook of the Institute of South African Architects and Chapter of SA Quantity Surveyors 1958-1959 : Die Jaarboek van die Instituut van Suid-Afrikaanse Argitekte en Tak van Suid-Afrikaanse Bourekenaars 1958-1959»։ *www.artefacts.co.za*։ Վերցված է 2018-08-08
6. ↑  "Bo-Kaap Walk" Archived 2017-06-08 at the Wayback Machine. *Cape Town History: A Tourist Guide*.
7. ↑  "Iziko Museum - Slave Lodge - Supreme Court" *Artefacts.co.za*.
8. ↑  «The Preservation and restoration of historic buildings in South Africa»։ *www.artefacts.co.za*։ Վերցված է 2018-08-08
9. ↑  "This Day in History" Archived 2016-10-22 at the Wayback Machine. *South African History Online*.
10. ↑  «SAUER, Magdalena Gertruide (Magda)»։ *www.artefacts.co.za*։ Վերցված է 2018-08-08

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Մագդալենա Սաուեր** կատեգորիայում։ |